Futbol bo‘yicha jahon chempionatidagi ilk zarbani falaj o‘smir beradi

Futbol bo‘yicha bu yilgi jahon chempionati tashkilotchilari mundialning ochilish marosimi haqidagi ma’lumotni oshkor etishdi. Chempionatning ilk matchida oyog‘i falaj o‘smir to‘pni tepib o‘yinga kiritib beradi, deb yozadi Sports.ru.

Yura olmaydigan o‘smir to‘pni maxsus ekzoskelet yordamida tepadi. Mazkur tashqi  mexanik skelet bosh miya signallari vositasida tananing pastki qismini harakatlantiradi. Miya to‘lqinlarini dastlab boshga (yoki hatto bosh chanog‘i ichiga) o‘rnatilgan datchiklar qabul qilib oladi, keyin ularni simsiz tarzda ekzoskeletga uzatadi. Ekzoskelet har bir signalga bo‘ysunib, miya buyurgan harakatlarni bajaradi.
Chempionat tashkilotchilari to‘pni ilk bora ramziy tarzda tepib, o‘yinni boshlab beradigan o‘smir kim bo‘lishini hozircha aniqlashtirganlari yo‘q. Ayni paytda bir guruh shifokorlar o‘nlab o‘smirlarga ekzoskeletdan foydalanishni o‘rgatishmoqda. Chempionatni ochib beradigan nomzod ochilish marosimiga yaqin aniqlanadi.
Mundialning ilk o‘yini 12-iyun kuni San-Pauluda, Braziliya va Xorvatiya terma jamoalari o‘rtasida bo‘lib o‘tadi.
Ekzoskelet Dyuk universiteti (AQSh), Myunxen texnika universiteti (Germaniya) va Lozanna Federal texnologik instituti (Shveysariya) olimlaridan iborat xalqaro guruh tomonidan tayyorlanmoqda.